b'\n_START_ARTICLE_\nKazen (hokej na ledu)\n_START_PARAGRAPH_\nKazen je v hokeju na ledu na\xc4\x8din kaznovanja igralcev za nepravilno obna\xc5\xa1anje, ki jo izvr\xc5\xa1ujejo hokejski sodniki. Ve\xc4\x8dina kazni se izvr\xc5\xa1i s po\xc5\xa1iljanjem takega igralca na kazensko klop za dolo\xc4\x8deno \xc5\xa1tevilo minut, ki je odvisno od resnosti prekr\xc5\xa1ka. Mo\xc5\xa1tvo ne sme na ledu nadomestiti kaznovanega igralca z drugim, zato pravimo, da se mo\xc5\xa1tvo v takem primeru brani z igralcem manj na ledu. Statisti\xc4\x8dna postavka pod katero so zapisane kazenske minute igralcev je KZ (kazenske minute).\n_START_SECTION_\nMale in velike kazni\n_START_PARAGRAPH_\nV primeru male kazni mora igralec, razen vratarja, za dve minuti \xc4\x8diste igre z ledu. Zanj v tem \xc4\x8dasu zamenjava ni dovoljena._NEWLINE_Ko gre za malo kazen v klopi (za kaznovane igralce), mora igralec tistega mo\xc5\xa1tva, ki mu je dosojena, za dve minuti zapustiti led. Vodja ali tehni\xc4\x8dni vodja ob posredovanju kapetana dolo\xc4\x8di katerega koli igralca razen vratarja. Zanj v tem \xc4\x8dasu zamenjava ni dovoljena. V primeru, da v \xc4\x8dasu, ko mo\xc5\xa1tvo igra oslabljeno zaradi ene ali ve\xc4\x8d malih kazni ali malih kazni v klopi, nasprotno mo\xc5\xa1tvo dose\xc5\xbee zadetek, se prva izmed malih kazni avtomati\xc4\x8dno kon\xc4\x8da, razen v primeru kadar je bila kazen dosojena isto\xc4\x8dasno tudi nasprotnemu igralcu, kar je pomenilo, da obe mo\xc5\xa1tvi igrata z igralcem manj. V takem primeru se kon\xc4\x8da naslednja mala kazen dosojena proti mo\xc5\xa1tvu, ki je prejelo zadetek._NEWLINE_\xc4\x8ce je bila igralcu dosojena velika kazen, mora (tudi \xc4\x8de je vratar) zapustiti drsali\xc5\xa1\xc4\x8de za preostali \xc4\x8das trajanja tekme (disciplinska kazen igre), zamenjava pa je dovoljena po petih minutah.\n_START_SECTION_\nDisplinske kazni\n_START_PARAGRAPH_\nDisciplinske kazni kateremu koli igralcu, razen vratarju, imajo za posledico deset-minutno odstranitev igralca iz igre. Medtem, ko igralec prestaja disciplinsko kazen, ga lahko njegov namestnik takoj zamenja v igri. Igralec, ki mu je bila dosojena disciplinska kazen, mora ostati na klopi za kazni do prve prekinitve. Igralec, tudi vratar, ki v isti igri dobi drugo disciplinsko kazen, je avtomati\xc4\x8dno kaznovan z disciplinsko kaznijo igre in ne more sodelovati v igri do konca tekme. Na ledu ga takoj lahko zamenja njegov soigralec._NEWLINE_Disciplinska kazen igre ne pomeni avtomati\xc4\x8dnega suspenza, razen za to igro. Odgovorno telo zveze pa ima pravico podalj\xc5\xa1ati obdobje suspenza. Na prvenstvenih tekmah in turnirjih je vsak igralec, ki je dvakrat kaznovan z disciplinsko kaznijo igre, avtomati\xc4\x8dno suspendiran iz naslednje tekme svojega mo\xc5\xa1tva na tem prvenstvu. Kaznovani igralec mora takoj oditi v sla\xc4\x8dilnico, na ledu pa ga lahko po petih minutah zamenja njegov soigralec. Igralec, ki je kaznovan s kaznijo igre, je suspendiran, kar pomeni, da ne sme nastopati najmanj na naslednji tekmi, vse dokler sporne zadeve ne obravnava odgovorna zveza.\n_START_SECTION_\nKazenski strel\n_START_PARAGRAPH_\nKo ima igralec plo\xc5\xa1\xc4\x8dek\xc2\xa0\xc2\xbbpod nadzorom\xc2\xab\xc2\xa0v\xc2\xa0\xc2\xbbsamostojnem prodoru\xc2\xab, preko modre linije svoje obrambne tretjine in pred seboj nima nasprotnika razen vratarja, ter je nepravilno zaustavljen od zadaj, s \xc4\x8dimer mu je bila odvzeta mo\xc5\xbenost za dosego zadetka, sodnik dosodi mo\xc5\xa1tvu, ki ni kr\xc5\xa1ilo pravila kazenski strel._NEWLINE_\xc4\x8ce prekr\xc5\xa1ek vklju\xc4\x8duje dodatno kazen, se dosodi kazenski strel in dodatne kazni neodvisno od izida kazenskega strela._NEWLINE_Kazenski strel se izvaja takoj, ne glede na to, ali je normalni \xc4\x8das igre v kateri koli tretjini potekel, s pogojem, da je sodnik pustil kon\xc4\x8dati akcijo zaradi prednosti. Izvajanje kazenskega strela nikoli ne sodi v redni \xc4\x8das igre, brani pa ga lahko samo vratar, ki mora ostati v prostoru vrat, dokler se igralec, ki izvaja kazenski strel ne dotakne plo\xc5\xa1\xc4\x8dice. \xc4\x8ce vratar pri branjenju kazenskega strela prezgodaj zapusti prostor vrat, mora sodnik to signalizirati z roko, dvignjeno nad vi\xc5\xa1ino ramen, in pustiti, da se izvede kazenski strel. \xc4\x8ce strel ni uspe\xc5\xa1en, dovoli ponovitev izvedbe strela. Vratar je v obeh primerih opozorjen. Za drugo enako kr\xc5\xa1itev bo sodnik vratarju dosodil disciplinsko kazen in vnovi\xc4\x8dno izvedbo strela, ob tretji ponovitvipa bo avtomati\xc4\x8dno priznal zadetek._NEWLINE_Vratar lahko posku\xc5\xa1a zaustaviti strel na kateri koli na\xc4\x8din, razen z metanjem palice ali kakr\xc5\xa1nega koli drugega predmeta. \xc4\x8ce to stori, se zadetek avtomati\xc4\x8dno prizna._NEWLINE_\xc4\x8ce med izvajanjem kazenskega strela igralec nasprotnega mo\xc5\xa1tva ovira ali moti igralca, ki izvaja strel, in s tem povzro\xc4\x8di, da se strel ne posre\xc4\x8di, je dovoljen \xc5\xa1e en poskus, sodnik pa igralcu, ki je motil izvajanje kazenskega strela, dosodi disciplinsko kazen._NEWLINE_Izvajanje kazenskega strela_NEWLINE_Trener ali kapetan mo\xc5\xa1tva, ki ni kr\xc5\xa1ilo pravil, dolo\xc4\x8di nekaznovanega igralca, ki bo izvajal kazenski strel, in svojo odlo\xc4\x8ditev sporo\xc4\x8di sodniku, ki se mora pred za\xc4\x8detkom izvajanja kazenskih strelov prepri\xc4\x8dati, da so trenerji obve\xc5\xa1\xc4\x8deni, kateri igralci so kaznovani z odlo\xc5\xbeeno kaznijo ali pa se pred za\xc4\x8detkom izvajanja kazenskih strelov, njihova kazen \xc5\xa1e ni iztekla._NEWLINE_Igralci obeh mo\xc5\xa1tev se morajo ob izvajanju kazenskega strela umakniti k ogradi za sredinsko \xc4\x8drto, sodnik pa postavi plo\xc5\xa1\xc4\x8dico na to\xc4\x8dko za izvajanje za\xc4\x8detnih metov na sredini drsali\xc5\xa1\xc4\x8da._NEWLINE_Izvajalec kazenskega strela s plo\xc5\xa1\xc4\x8dico oddrsa proti vratom nasprotnega mo\xc5\xa1tva in posku\xc5\xa1a dose\xc4\x8di zadetek. Ko je plo\xc5\xa1\xc4\x8dica izstreljena, se razume, da je kazenski strel kon\xc4\x8dan. Zadetek ne more biti dose\xc5\xbeen z drugim udarcem. \xc4\x8ce je bil zadetek dose\xc5\xbeen, se za\xc4\x8detni met izvaja na sredini igri\xc5\xa1\xc4\x8da, \xc4\x8de pa zadetka ni bilo, se za\xc4\x8detni met izvaja v tretjini, v kateri je bil izvajan kazenski strel.'